la Rotterdam alaltăieri hrăneam împreună cu ea un pescăruș în Rotterdam, în fața restaurantului japonez, dar ieri ea a plecat la Chișinău, și azi pentru prima dată în ultimele săptămâni m-am trezit fără ea în Rotterdam, pentru că ea a zburat la Chișinău și eu am deschis ochii și nu înțelegeam unde e ea și chiar am strigat-o, am sărit din pat și am alergat în camera aia mare și am strigat-o ea ea în picioarele goale fără șlapi crezând că bea cafea sau fumează la balcon și frigul din podea mi-a pătruns rapid în piele și mi-a trezit la viață niște amintiri uitate pentru că mereu m-am ferit de frig pentru că mereu mi-a fost frică de frig și cum stăteam așa în mijlocul camerei și dârdâiam de frig semănam cred foarte bine cu acel pescăruș cu aripile ude care a aterizat la picioarele noastre în piața aia din Rotterdam din fața restaurantului japonez unde după ce a plecat ea am mâncat împreună cu Eric, cu Bas și cu fata lui și unde eu m-am făcut de râs cu franceza și engleza mea pentru că atunci când spuneam ceva în franceză toată lumea mă ruga să trec la engleză și când vorbeam în engleză toți îmi spuneau să spun exact aceleași lucruri doar că în franceză dar asta avea să se întâmple ceva mai târziu după ce Ea deja plecase și ea nu a fost de față când nu-mi putea aminti niciun nume de scriitor japonez în afară de kavabata și mishima și murakami deși sunt înnebunit după literatura japoneză și am citit sute de scriitori japonezi dar atunci când stăteam cu Eric și Bas și cu fata lui la masa aia din restaurantul japonez mâncând cu ochii închiși unde eu am intrat pentru prima dată și pentru prima dată mâncam cine știe ce am trăit o experiență mistică un fel de iluminare pentru că aveam impresia că un pescăruș stă afară și mă privește dar nu niciun pescăruș nu stătea afară și nu mă privea ci dormea la ora aia așa cum aveam să aflu mai târziu dar atunci nu știam și aveam impresia că un pescăruș e în stradă și stă și se uită la mine cum mă ghiftuiesc cu sushi și în timp ce o ascultam pe fata lui Bas care descifra ieroglifele de pe șervețele brusc mi-am întors capul spre stradă deși știu că asta nu e politicos și am văzut că am halucinații în seara aia când nu-mi puteam aminti niciun nume de scriitor japonez niciunul în afară de kavabata și mishima și murakami așa cum cu o zi înainte ea nu-și putea aminti în ce parte e hotelul nostru după ce am ieșit afară m-am așezat pe o bancă din fața restaurantului japonez și în restaurant firește erau alți oameni și mâncau bineînțeles tot sushi, dar discutau despre altceva deși nu exclud că printre ei putea să fie un bleg ca mine care să nu-și poată aminti niciun nume de scriitor japonez, dar ea mi-ar fi dat peste nas dacă ar fi auzit ce am pățit și mi-ar fi spus aha ai vrut să te dai în stambă să te spargi în figuri să te dai mare că uite câți scriitori japonezi știi tu și ai luat-o în barbă pe banca asta din fața restaurantului japonez am stat împreună cu ea și am hrănit un biet pescăruș cu aripile spânzurându-i în jos pe lângă corp și acesta își întorcea ciocul când spre mine când spre ea la fel ca acele unui vitezometru pe stradă dar ea a plecat și eu mă plimb singur prin fața restaurantului japonez și nici pescărușul ăla nu mai e în piață de parcă ar fi zburat după ea sau împreună cu ea chiar ar trebui s-o întreb dacă nu l-a întâlnit în parcul ăla din spatele casei noastre sau altundeva în Chișinău am scos din geantă pâinea aia pregătită pentru el și am început s-o mănânc un cerșetor s-a uitat lacom la mine și i-am dat-o lui- oare nu el era pescărușul pe care-l căutam? apoi m-am întâlnit cu scriitoarea mira feticu care e singurul om din lume în compania căreia am izbucnit în plâns fără să fi băut un strop de alcool în timp ce-i povesteam despre ea apoi a plecat și mira și am mai intrat o dată în cafeneaua aia marocană unde am mâncat cu ea înainte ca ea să plece la Chișinău așa cum intram în studenție când nu aveam niciun ban la mine și eram mort de foame în vreo cafenea doar ca să mă uit la oamenii care mănâncă, ca să-i văd cum mănâncă, așa și acum am intrat doar ca să văd oare cine stă la masa la care am stat cu Ea înainte ca ea să plece din Rotterdam.